Þingmaður telur það í andstöðu við loftslagsmarkmið yfirvalda að ætla að hækka hámarkshraða á vegum úr 90 í 110 kílómetra hámarkshraða . Hollendingar lækkuðu hámarkshraða á vegum í haust til að draga úr mengun . Á áramótum taka gildi ný umferðarlög þar sem verður að finna heimild til að ákveða hærri hraðamörk á vegum , þó eigi hærri en 110 kílómetrar á klukkustund , ef akreinar eru aðgreindar og aðstæður að öðru leyti leyfa . Lögin í dag kveða á um að hámarkshraði á vegum fari ekki yfir 90 kílómetra hraða . Andrés Ingi Jónsson , þingmaður utanflokka , hefur lagt fram fyrirspurn á Alþingi um hvaða vegarkaflar hafa komið til álita að ákveða hærri hraðamörk þegar nýju lögin taka gildi . Þá vill Andrés einnig fá að vita hvaða áhrif slík hækkun hefur á losun gróðurhúsalofttegunda , svifryksmengun , tíðni og alvarleika slysa , og slit umferðarmannvirkja , afkastagetu gatnakerfisins og umferðarteppur . „ Eftir því sem hraði eykst þá hækkar þetta allt saman , “ segir Andrés . „ Mér var til dæmis bent á að í Hollandi hefði hámarkshraði verið lækkaður núna í haust á hraðbrautum úr 120 eða 130 niður í 100 kílómetra hraða . Það var eftir greiningu sem leiddi í ljós að þetta væri mjög áhrifarík leið til að bæði draga úr losun gróðurhúsalofttegunda en líka til að minnka slys og draga úr viðhaldsþörf á vegunum . Það er í sjálfu sér ekkert ný uppfinning því í olíukreppunni ´ 74 lækkaði Nixon hámarkshraða í Bandaríkjunum til að spara olíu . “ Þá vill Andrés einnig vita hvaða áhrif það hefði ef afnumin yrði undanþága til hærra hraðamarka en 50 km / h inna þéttbýlis . „ Það er eitthvað sem við mættum alveg fara að ræða , sérstaklega á gráu dögunum sem eru farnir að vera dálítið algengir á veturna , þar sem að svifryksmengun fer upp úr öllum mörkum . Hvort að þessi 80 kílómetra hámarkshraði sem er á stofnbrautum innan höfuðborgarsvæðisins . Hvort hann sé að skila nægilegum ábata í afkastagetu . Hvort að umferðin sé í rauninni að fara það mikið skilvirkar á milli staða að það réttlæti þau auknu mengun sem fylgir hraðanum , “ segir Andrés . Hann hefur einnig skrifað grein á vísi um málið . Losun frá vegasamgöngum er mikil og stjórnvöld geti haft mikil áhrif þar á . Með því að hækka hámarkshraða er losun aukin . Eitt af sorglegri nýyrðum ársins 2019 er " grár dagur “ . Þetta er hugtak sem væri betra að þurfa ekki , en það lýsir dögum þar sem veðuraðstæður og bílaumferð spila saman þannig að loftmengun fer yfir heilsuverndarmörk . Afleiðingarnar eru slæmar fyrir allt fólk með öndunarfærasjúkdóma og raska daglegu lífi leikskólabarna , sem þarf að halda innan dyra á gráum dögum .